The Four Seasons (TV-reeks)

***The Four Seasons*** is 'n Amerikaanse komediedrama vir televisie wat deur Tina Fey, Lang Fisher en Tracey Wigfield vir Netflix geskep is. Akteurs sluit in Fey, Steve Carell, Colman Domingo en Will Forte. Dit is 'n verwerking van die 1981-rolprent met dieselfde naam wat deur Alan Alda geskryf en geregisseer is. Alda vertolk 'n gasrol in die reeks. 

Die reeks se première was op 1 Mei 2025 op Netflix. In dieselfde maand is die reeks vir 'n nuwe seisoen hernu.

### Hoofakteurs
* Steve Carell as Nick, Anne se toekomstige eksman
* Kerri Kenney-Silver as Anne, Nick se toekomstige eksvrou
* Will Forte as Jack, Kate se man
* Tina Fey as Kate, Jack se vrou
* Colman Domingo as Danny, Claude se man, 'n argitek
* Marco Calvani as Claude, Danny se man
* Erika Henningsen as Ginny, 'n 32-jarige mondhigiënis met wie Nick utgaan ná sy egskeiding

## Storielyn
In die lente kom ses vriende – Nick, Anne, Kate, Jack, Danny en Claude – by Nick en Anne se huis aan die meer bymekaar vir 'n naweek. Op 'n staptog onthul Nick aan Danny en Jack hy is van plan om van Anne te skei ná 'n huwelik van 25 jaar. Dié aand vertel Jack vir Kate daarvan. Die volgende oggend hoor Kate, Jack en Danny dat Anne 'n herbevestiging van haar en Nick se huwelik reël. Hulle kan nie vir haar vertel wat Nick beplan nie en besluit om aan die seremonie deel te neem.

In die somer gaan die groep sonder Anne na 'n tropiese eko-oord. Die vakansie is beplan deur Ginny, Nick se jong, avontuurlustige nuwe meisie. Nick klim 'n rotsmuur uit om Ginny te beïndruk, maar trap op 'n seekastaiing en beseer sy voet. Hy probeer Jack en Kate oorreed dat hy gelukkig is. Op sy versoek probeer Jack and Kate met Ginny vriende maak. Intussen voel Danny versmoor deur Claude wat hom heeltyd versorg ná 'n operasie. Kate en Jack wonder wanneer hulle opgehou het om pretdinge saam te doen. 

In die herfs gaan die groep na Jack, Kate en Danny se alma mater vir 'n familienaweek. Beide Kate en Jack se dogter, Ashlyn, en Anne en Nick se dogter, Lila, loop daar klas. Nick stel Ginny aan Anne bekend. Lila is ontsteld dat Nick vir Ginny saamgebring het, en Anne is nie opgewonde daaroor om haar te ontmoet nie. Kate en Jack besluit om huweliksberading te ondergaan om hulle huwelik te probeer red.

In die winter gaan Nick op oujaarsdag op 'n skivakansie saam met Ginny en haar vriende. Kate, Jack, Danny, Claude en Anne is op 'n ander skivakansie wat Anne gereël het. Anne bring haar nuwe kêrel, Terry, saam. Dis vir Nick moeilik om by Ginny se vriende aansluiting te vind en hy en Ginny baklei toe sy uitvind hy kruip in hulle kamer weg om haar vriende te vermy. Kate en Jack baklei oor die feit dat Kate alles vir hom moet doen. Daarna kry Kate 'n oproep van Ginny wat haar meedeel dat Nick in 'n motorongeluk gesterf het.

Nick se begrafnis is 'n ramp. Anne wil nie hê Ginny moet deel van die diens wees nie en kan nie op die begrafnis praat nie weens haar gemengde gevoelens oor Nick. Ná die begrafnis is Ginny ontsteld oor hoe die diens afgeloop het, en oor Anne wat haar en Nick se verhouding afmaak asof dit niks beteken het nie. Sy storm uit in die sneeu en die groep gaan na haar soek. Anne sien Ginny alleen op die stoep sit en huil. Sy vra verskoning oor haar gedrag. Intussen val Kate in die bevrore meer en Jack red haar. Terug in hulle kamer besluit hulle om aan hulle huwelik te werk. Kate verklaar vir die eerste keer Jack is haar sielsmaat. Tydens aandete kondig Anne aan dat Ginny swanger is met Nick se kind.

## Ontvangs
Die reeks het 'n gemende reaksie van resensente ontlok. Op Rotten Tomatoes het dit 'n goedkeuringsyfer van 77% gehad, gebaseer op 62 resensies. Metacritic het dit 'n telling van 61 uit 100 gegee, gebaseer op 30 resensies, wat dui op 'n "algemeen gunstige" reaksie.

In *The Guardian* het Lucy Mangan die reeks 4 uit 5 gegee en geskryf: "*The Four Seasons* is Fey en haar medeskrywers en  op hulle stukke, en alles is beïnvloed deur haar intelligensie, humorsin en ondervinding." Alan Sepinwall van *Rolling Stone* het geskryf: "Daar is 'n paar snaakse oomblike, maar oor die algemeen voel dit dun – dis minder van 'n televisieprogram as 'n verskoning vir 'n klomp talentvolle mense, van wie verskeie ou vriende is, om saam uit te hang op 'n verskeidenheid mooi plekke."

## Verwysings
## Skakels
* 
*